Ласяня
*(урывак з аповесці «Пра Сяргейку і лясных жыхароў»)
Павел Ткачоў*

Ніхто не заўважыў, як ласяня зайшло на двор. Выйшаў на ганак дзядуля, а яно ўжо каля кармушкі. Стаіць і галінкі асіны есць.

— I дзе ты толькі бадзялася? — пагладзіў яго Алесь Міхайлавіч. — Бадзяга ты, ды і толькі. Другога імя табе няма.

Ласяня толькі хрумкала галінкамі ды, не звяртаючы ўвагі на дзедавы ўшчуванні, ласкава чухалася галавой аб ягоную руку. Потым гарбатым чорным носам пацягнулася да кішэні. Можа, там ёсць кавалачак цукру?

Падышоў Сяргейка.

— Гэта яно… спыніла наш аўтобус. Яшчэ булкай і цукеркамі частавалі мы яго.

— Другога такога жабрака, як Мішка, няма. Мішка павярнуў гарбаносую галаву да Сяргейкі. А калі ўбачыў, што ў яго руках нічога няма, адвярнуўся.

— Ён хоча есці, — сказаў Сяргейка. — Давай накормім яго.

— Давай, — згадзіўся стары і пайшоў у хату.

Неўзабаве ён вярнуўся з вядром, у якім была бульба і парэзаныя скрылькамі буракі. Мішка адразу пачаў прагна есці.

— Вялікі вырас, — пагладжваючы Мішку, загаварыў Алесь Міхайлавіч. — К восені вырасце ў сапраўднага лася. А які ж быў маленькі. Толькі ногі доўгія-доўгія.

I дзядуля расказаў Сяргейку, як трапіў да іх Мішка.

Было гэта ў канцы мая мінулага года. Неяк пад вечар Алесь Міхайлавіч вяртаўся з бабровага запаведніка. Запаведнік знаходзіўся ў лесе на рэчцы Сушанцы. Выйшаў на палянку дзед, а там — ласяня. Стары хутчэй у кусты, ды позна. Ласяня ўбачыла яго і ўслед. Жаласліва бляе: ме-е-е! ме-е-е! Быццам дзіцяня тое.

Што рабіць? Вечар. Ваўкі могуць зарэзаць. Прыйшлося дзеду забраць яго дамоў.

Раніцай Алесь Міхайлавіч быў з ласянём на тым жа самым месцы. «Калі ласяня адбілася ад статка, дык маці недзе паблізу будзе», — думаў стары. Сапраўды, непадалёку ад паляны Алесь Міхайлавіч знайшоў ласіху. Але яна была мёртвая.

— Нехта стрэліў у яе, — голас дзеда пасуровеў, — трапляюцца яшчэ такія вырадкі — браканьерамі іх завуць. Толькі той час, калі можна было шкодзіць, прайшоў. Цяпер ёсць у мяне добрыя памочнікі: вясковыя вучні. Яны любяць прыроду і абараняюць жывёл, карысных птушак, Хто дзе, што зрабіў — адразу мне вядома. Вось гэта па-гаспадарску.

— Я таксама буду дапамагаць, — сказаў Сяргейка.

— А як жа, унучак. Абавязкова.

Мішка скончыў есці і падняў галаву.

— Ідзі, адпачні.

Унук з дзедам загналі Мішку ў пуню.